‘Renosterminister’ onder skoot oor #FeesMustFall-leier se besoekDavid Mahlobo, minister van staatveiligheid (Mei 2015) Foto: GCIS Die Demokratiese Alliansie het Vrydag gesê hy het ŉ klag by die openbare beskermer ingedien teen die minister van staatsveiligheid, David Mahlobo, dat hy vir die parlement gejok het. Mike Waters, adjunk hoofsweep van die DA, het Mahlobo verkla omdat hy vandeesweek aan die nasionale vergadering gesê het die #FeesMustFall-leier Mcebo Dlamini was nooit by sy huis nie. Waters het gesê dit is ŉ “blatante leuen” en dit beteken die minister het die parlement mislei, want net ŉ paar dae tevore het Mahlobo die presiese teenoorgestelde aan ŉ paneelbespreking gesê. “Mahlobo vergeet blykbaar dat hy sy verhouding met Dlamini bekend gemaak het toe hy, op 14 November tydens ŉ paneelbespreking van die Instituut vir Veiligheidstudies, verklaar het: “En ek ken Mcebo [Dlamini]. Hy was al ŉ paar keer by my huis.” Waters het gesê Mahlobo laat mens wonder of hy ook eerlik was in sy verklarings oor berigte wat hom met ŉ renosterhoringsmokkelaar verbind. “As mens in ag neem hoe vol vertroue Mahlobo gejok het oor sy verhouding met Dlamini, kan mens maar net wonder of sy ontkenning, dat hy vriende is met ŉ selferkende misdadiger en renosterhoringsmokkelaar, Guan Jiang Guang, nie ook net so oneerlik is nie.” Die kabinet het Donderdag bevestig dat die polisie bewerings ondersoek wat aan die lig gekom het in ŉ Al Jazeera-dokumentêr wat die minister met Guan verbind. In die dokumentêr spog Guan oor sy vriendskap met Mahlobo. Mahlobo het aan die parlement gesê hy gaan nie bedank in reaksie op die bewerings nie. Hy ontken nie dat hy Guan se Mbombela Spa in Mpumalanga besoek het nie, maar beweer hy het nie geweet wie die eienaar is nie. Lees alle vorige berigte oor David Mahlobo op Maroela Media.